[pic] | EUROOPAN KOMISSIO |

Bryssel 1.10.2010

KOM(2010) 518 lopullinen

Ehdotus:

EUROOPAN PARLAMENTIN JA NEUVOSTON PÄÄTÖS

Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2009/028 NL/Limburg Division 18, Alankomaat)

PERUSTELUT

Talousarviota koskevasta kurinalaisuudesta ja moitteettomasta varainhoidosta 17. toukokuuta 2006 tehdyn Euroopan parlamentin, neuvoston ja komission välisen toimielinten sopimuksen[1] 28 kohdan mukaisesti Euroopan globalisaatiorahastosta (EGR) voidaan ottaa käyttöön vuosittain enintään 500 miljoonaa euroa ylittämällä rahoituskehyksen asianomaisten otsakkeiden enimmäismäärät.

Rahastosta myönnettävään rahoitustukeen sovellettavista säännöistä säädetään Euroopan globalisaatiorahaston perustamisesta 20. joulukuuta 2006 annetussa Euroopan parlamentin ja neuvoston asetuksessa (EY) N:o 1927/2006[2].

Alankomaat toimitti 30. joulukuuta 2009 EGR:n rahoitustukea koskevan hakemuksen ”EGF/2009/029 NL/Limburg Division 18” työntekijävähennysten vuoksi, jotka on toteutettu Alankomaiden NUTS II -alueella Limburgissa (NL42), NACE Rev. 2:n kaksinumerotason 18 (painaminen ja tallenteiden jäljentäminen)[3] piirissä toimivissa yhdeksässä yrityksessä.

Hakemus on osa toisiinsa liittyvien kuuden hakemuksen pakettia. Kaikki hakemukset koskevat työntekijävähennyksiä Alankomaissa kahdeksalla eri NUTS II -alueella grafiikka-alan yrityksissä, joiden toiminta luokitellaan NACE Rev. 2:n kaksinumerotasojen 18 (painaminen ja tallenteiden jäljentäminen) ja 58 (kustannustoiminta) piiriin.

Tutkittuaan hakemuksen perusteellisesti komissio on tullut asetuksen (EY) N:o 1927/2006 10 artiklan mukaisesti siihen tulokseen, että asetuksessa säädetyt edellytykset rahoitustuen saamiseksi täyttyvät.

HAKEMUKSEN TIIVISTELMÄ JA ANALYYSI

Keskeiset tiedot:

EGR-viitenumero EGF/2009/028

Jäsenvaltio Alankomaat

2 artikla c alakohta

Asianomaisten yritysten määrä 9

NUTS II -alueet Limburg (NL42)

NACE Rev. 2:n kaksinumerotaso 18 (painaminen ja tallenteiden jäljentäminen)

Viiteajanjakso 1.4.2009–29.12.2009

Yksilöllisten palvelujen aloittamispäivä 1.4.2009

Hakemuksen päivämäärä 30.12.2009

Työntekijävähennykset viitejaksolla 129

Tuen kohteena olevat työttömiksi joutuneet työntekijät 129

Yksilölliset palvelut: budjetoitu määrä euroina 812 229

EGR:n täytäntöönpanoa koskevat menot[4]: budjetoitu määrä euroina 33 843

EGR:n täytäntöönpanosta aiheutuvat menot prosentteina 4 %

Kokonaisbudjetti euroina 846 071

EGR:n tuki euroina (65 %) 549 946

1. Hakemus esitettiin komissiolle 30. joulukuuta 2009, ja sitä täydennettiin lisätiedoin 6. toukokuuta 2010 asti.

2. Hakemus täyttää asetuksen (EY) N:o 1927/2006 2 artiklan c alakohdassa esitetyt EGR:n rahoitustuen myöntämisen edellytykset, ja se tehtiin asetuksen 5 artiklassa säädetyssä kymmenen viikon määräajassa.

Yhteys työntekijävähennysten ja globalisaatiosta johtuvien maailmankaupan huomattavien rakenteellisten muutosten tai maailmanlaajuisen rahoitus- ja talouskriisin välillä

3. Työntekijävähennysten ja maailmanlaajuisen rahoitus- ja talouskriisin välisen yhteyden osoittamiseksi Alankomaat väittää, että talouskriisi aiheutti kysynnän huomattavaa laskua paino- ja kustannussektorilla. Koska muiden talouden sektorien media- ja mainostoimintabudjetit pienenivät talouskriisin seurauksena, niiden tekemät painetun mainosmateriaalin tilaukset, jotka muodostavat 35 prosenttia paino- ja kustannussektorin liikevaihdosta, laskivat vuosien 2008 ja 2009 välillä 5,6 prosenttia. Hakemuksessa mainitaan useita esimerkkejä tästä. Kriisin alkamisen jälkeen tiedotus- ja mainosbudjetteja leikattiin rakennusteollisuudessa 36,8 prosentilla, rahoitussektorilla 33,3 prosentilla ja kulutuselektroniikkasektorilla 30,6 prosentilla. Lisäksi talouskriisi vaikutti negatiivisesti erilaisen painetun materiaalin kysyntään: vuoden 2009 ensimmäisten kuuden kuukauden aikana aikakauslehtien kysyntä laski 18,2 prosenttia, sanomalehtien kysyntä 7,5 prosenttia, maksutta jaettavien kaupallisten sanomalehtien 16,4 prosenttia ja ammattilehtien 16,5 prosenttia.

Työntekijävähennysten määrän ja 2 artiklan c alakohdan mukaisten kriteerien täyttymisen osoittaminen

4. Alankomaiden hakemus perustuu asetuksen (EY) N:o 1927/2006 2 artiklan c alakohdan toimintakriteeriin, jonka mukaan pienillä työmarkkinoilla tai poikkeuksellisissa olosuhteissa, jos asianomainen jäsenvaltio esittää näistä seikoista asianmukaisen selvityksen, EGR-tukihakemus on hyväksyttävissä, vaikka a ja b alakohdassa asetetut toimintakriteerit eivät kokonaan täyty, jos vähentämisillä on vakava vaikutus työllisyyteen ja paikalliseen talouteen. Tässä tapauksessa hakijan on täsmennettävä, mitä pääasiallisia toimintakriteerejä sen hakemus ei täytä.

5. Alankomaat on täsmentänyt, että sen hakemuksessa haetaan poikkeusta asetuksen 2 artiklan b alakohtaan, jossa edellytetään vähintään 500 työntekijän vähentämistä tilastollisen toimialaluokituksen NACE Rev. 2:n saman kaksinumerotason piirissä toimivissa yrityksissä yhdeksän kuukauden aikana jäsenvaltion jollakin NUTS II -tason alueella tai kahdella vierekkäisellä alueella.

6. Hakemuksesta ilmenee, että yhdeksässä samalla NACE Rev 2:n kaksinumerotasolla toimivassa yrityksessä vähennettiin 129 työntekijää yhdeksän kuukauden viiteajanjakson aikana (1. huhtikuuta 2009 – 29. joulukuuta 2009) ja että kaikki yritykset sijaitsevat samalla NUTS II -tason alueella Limburgissa (NL42). Kaikki työpaikkavähennykset on laskettu asetuksen (EY) N:o 1927/2006 2 artiklan toisen kohdan toisen luetelmakohdan säännösten mukaisesti.

7. Alankomaan viranomaiset väittävät poikkeuksellisiin olosuhteisiin viitaten, että hakemus täyttää asetuksen (EY) N:o 1927/2006 2 artiklan c alakohdan vaatimukset: sen kohteena olevat työntekijöiden lisävähennykset on tehty samalla NACE 2 -kaksinumerotasolla saman viitejakson aikana, kuin ne työntekijävähennykset, joita koskevan hakemuksen ”EGF/2009/027 NL/Noord Brabant and Zuid Holland Division 18” Alankomaat on tehnyt asetuksen (EY) N:o 1927/2006 2 artiklan b alakohdan mukaisesti. Lisäksi Limburg on Noord Brabantin NUTS II -alueen viereinen alue. Tapaus on poikkeuksellinen sen vuoksi, että nämä tekijät yhdessä saattavat työntekijät ja alueen epätavanomaiseen ja vaikeaan tilanteeseen.

8. Alankomaiden mukaan Limburgin tilanne on hyvin vaikea. Limburgin provinssissa työttömyysaste nousi 6,7 prosentista 8 prosenttiin lokakuun 2008 ja lokakuun 2009 välillä. Provinssin työttömyysaste on toiseksi korkein Alankomaissa. Työnhakijoiden määrä kasvoi 7,5 prosenttia helmikuun 2009 ja helmikuun 2010 välillä. Limburg kuuluu niihin Alankomaiden provinsseihin, joissa tulo asukasta kohden jää huomattavasti alle keskiarvon.

9. Samaan aikaan grafiikka-alalla on Alankomaissa tehty huomattavia työntekijävähennyksiä. Tämä käy ilmi myös Alankomaiden tekemistä viidestä toisiinsa liittyvästä EGR-hakemuksesta, jotka osoittavat grafiikka-alan yrityksissä Alankomaiden muissa osissa tehtyjen työntekijävähennysten suuren määrän.

10. Komissio katsoo sen vuoksi, että kyseisillä työntekijävähennyksillä on vakava vaikutus työllisyyteen ja paikalliseen talouteen ja että Limburgin vaikea talous- ja työmarkkinatilanne ja samasta syystä johtuvat, samalla ajanjaksolla ja samalla NACE 2 -kaksinumerotasolla tehdyt muut työntekijävähennykset Alankomaiden muilla NUTS II -alueilla yhdessä täyttävät asetuksen (EY) N:o 1927/2006 2 artiklan c alakohdan kriteerit.

11. Tämä tulkinta on linjassa myös lausunnon kanssa, jonka komissio antoi asetuksen (EY) N:o 546/2009[5] hyväksymisen yhteydessä: ” Jos jäsenvaltio esittää 2 artiklan b kohdan perusteella EGR-hakemuksen ja jos saman jäsenvaltion toisella NUTS II -tason alueella on tapahtunut samasta syystä ja samana ajanjaksona saman NACE 2-alan yrityksessä lisää irtisanomisia, komissio katsoo, että jälkimmäisille työntekijöille annettavaa EGR-tukea koskeva hakemus voidaan tehdä 2 artiklan c kohdassa tarkoitettuihin poikkeuksellisiin olosuhteisiin vedoten. ”[6]

Selvitys työntekijävähennysten ennakoimattomasta luonteesta

12. Alankomaiden viranomaisten mukaan rahoitus- ja talouskriisiä ja sen vaikutuksia sektoriin ei ollut mahdollista ennakoida. Hakemuksessa todetaan, että Alankomaiden paino- ja kustannusteollisuudessa toteutettiin ennen kriisiä kallis rakenneuudistus, jotta sektori pysyisi teknisesti kilpailukykyisenä EU:n ulkopuolisiin, etenkin turkkilaisiin, kiinalaisiin ja intialaisiin yrityksiin verrattuna. Sektorin toiminta muutettiin kysyntäpainotteisesta tarjontapainotteiseksi. Vaarana on, että nykyinen kriisi mitätöi kalliiden investointien ja sektorilla tehtyjen muutosten edut.

Tiedot työntekijävähennyksiä tekevistä yrityksistä ja tuen kohteena olevista työntekijöistä

13. Hakemus koskee seuraavissa yhdeksässä yrityksessä vähennettyjä 129 työntekijää, jotka kaikki kuuluvat tuen piiriin:

Yritykset ja työntekijävähennysten lukumäärä |

Drukkerij Van Lieshout Horst BV, Horst | 3 | Helio Service BV, Kerkrade | 54 |

Home Card BV, Weert | 2 | Boekbinderij Tindemans Van Den Burg BV, Weert | 4 |

Roto Smeets Groep Limburg, Weert | 52 | Cortjens BV, Maastricht | 2 |

Drukkerij Hub Tonnaer BV, Weert | 7 | Drukkerij Maenen BV, Meerssen | 1 |

Drukkerij Crolla BV, Valkenburg | 4 |

Yritysten kokonaismäärä: 9 | Työntekijävähennysten kokonaismäärä: 129 |

14. Tuen kohteena olevien työntekijöiden jaottelu:

Ryhmä Lukumäärä Prosenttia

Miehiä 84 65

Naisia 45 35

EU:n kansalaisia 121 94

Muun kuin EU-valtion kansalaisia 8 6

15–24-vuotiaita 23 18

25–54-vuotiaita 71 55

55–64-vuotiaita 32 25

Yli 65-vuotiaita 3 2

Edellä mainittuihin luokkiin sisältyy viisi työntekijää (4 prosenttia), joilla on pitkäaikaisia terveysongelmia tai toimintarajoite.

15. Ammattiryhmien mukainen jaottelu:

Ryhmä Lukumäärä Prosenttia

Johtajat 9 7

Erityisasiantuntijat 26 20

Asiantuntijat 27 21

Toimistotyöntekijät 15 12

Palvelu- ja myyntityöntekijät 15 12

Prosessi- ja kuljetustyöntekijät 37 28

16. Alankomaat on asetuksen (EY) N:o 1927/2006 7 artiklan mukaisesti vahvistanut, että miesten ja naisten välisen tasa-arvon sekä syrjimättömyyden politiikkaa on sovellettu ja sovelletaan jatkossa EGR:n tuen toteuttamisen eri vaiheissa ja etenkin haettaessa siitä tukea.

Asianomaisen alueen ja sen viranomaisten ja sidosryhmien kuvaus

17. Asianomainen alue kattaa Limburgin provinssin. Limburgin väestö on keskittynyt muutaman suuren kaupungin, kuten Maastrichtin, Heerlenin ja Venlon, ympärille.

18. Tärkeimmät viranomaiset ovat sosiaaliministeriö ja grafiikka- ja mediasektorin koulutusrahasto (A&O Fonds Grafimedia) grafiikka- ja mediasektorin neuvottelutoimikunnan toimeksiannosta. Muita sidosryhmiä ovat Luovan teollisuuden instituutti (GOC), etuuksista vastaava viranomainen (UWV werkbedrijf), UWV-liikkuvuuskeskus Limburgissa, pk-yritysten järjestö (MKB-ondernemingen), alueelliset koulutuskeskukset (Noord ja Midden Limburg), Arcuscollege, Grafimedia-palvelupiste sekä seuraavat työmarkkinajärjestöt: FNV Kiem (ammattiliitto), CNV Media (ammattiliitto), KVGO (työnantajajärjestö) Zuid-Nederlandin alueella ja NUV (työnantajajärjestö).

Työntekijävähennysten odotettu vaikutus paikalliseen, alueelliseen tai koko maan työllisyyteen

19. Alankomaan viranomaiset väittävät, että grafiikkasektorin työntekijävähennykset vaikeuttavat työttömyystilannetta, joka on jo ennestään heikentynyt talous- ja rahoituskriisin seurauksena. Limburgin provinssissa työttömyysaste nousi 6,7 prosentista 8 prosenttiin lokakuun 2008 ja lokakuun 2009 välillä. Provinssin työttömyysaste on toiseksi korkein Alankomaissa. Työnhakijoiden määrä kasvoi 7,5 prosenttia helmikuun 2009 ja helmikuun 2010 välillä. Lisäksi hakija toteaa, että grafiikkasektorin työntekijöistä suhteellisen suuri osuus kuuluu iäkkäämpiin ikäryhmiin, joissa työttömyys on huomattavan suurta kyseisessä provinssissa. Lisäksi Limburgin yleisenä ongelmana on pienenevä ja ikääntyvä väestö: noin 30 prosenttia väestöstä kuuluu 45–65-vuotiaiden ikäryhmään. Tässä ikäryhmässä tehtävillä grafiikan alan työntekijöiden lisävähennyksillä on siksi huomattava vaikutus. Limburg kuuluu niihin Alankomaiden provinsseihin, joissa tulo asukasta kohden jää huomattavasti alle keskiarvon.

Rahoitettavaksi tuleva koordinoitu yksilöllisten palvelujen paketti ja sen arvioitujen kustannusten erittely, mukaan luettuna toimien täydentävyys rakennerahastoista rahoitettavien toimien kanssa

20. Seuraavassa esitellään ehdotetut toimenpiteet, jotka muodostavat yhdessä koordinoidun yksilöllisten palvelujen paketin, jonka tavoitteena on työntekijöiden integroituminen uudelleen työmarkkinoille. Toimenpiteiden tarjoamisesta työttömiksi jääneille työntekijöille vastaa Centrum Creatieve Carrières -liikkuvuuskeskus.

Valmistelutoimet

- Ilmoittautuminen ja rekisteröinti: alustava haastattelu, jonka yhteydessä työttömäksi jäänyt työntekijä rekisteröidään ja hänelle sopivimmat tukitoimenpiteet kartoitetaan.

- Tiedottaminen ja neuvontapiste: yhteiskokoukset ja neuvontapiste, joiden kautta työntekijöille annetaan tietoa tarjolla olevista tukitoimenpiteistä.

Ohjaus

- Työstä työhön -ohjaus: yksilöllinen ohjelma, johon sisältyy arviointi, urasuunnitelman laatiminen ja lyhyt mentorointivaihe uudessa työpaikassa.

- Avustaminen työhön sijoittumisessa: työttömille annettavaa aktiivista tukea uusien työmahdollisuuksien etsimisessä.

- Hakukoulutus: avoimena olevien työpaikkojen analysointi, tuki CV:n ja hakukirjeen laatimiseen sekä valmistautuminen työhaastatteluihin.

- Avustaminen yrityksen perustamisessa: oman yrityksen perustamista suunnittelevien työttömien avustaminen: lainopillinen neuvonta sekä avustaminen liiketoimintasuunnitelman laadinnassa ja hallinnollisten vaatimusten täyttämisessä.

Koulutus

- Koulutus ja uudelleenkoulutus: ammatillinen koulutus, johtamistaitoihin ja vuorovaikutustaitoihin keskittyvä koulutus ja tekninen uudelleenkoulutus työntekijöille, joiden tekninen koulutus on vanhentunut.

- Aiemman kokemuksen tunnustaminen: kunkin työntekijän aiemman tietämyksen ja kokemuksen arviointi sekä niiden alojen kartoitus, joilla lisäkoulutusta tarvitaan.

21. Hallintomenot, jotka sisältyvät hakemukseen asetuksen (EY) N:o 1927/2006 3 artiklan mukaisesti, kattavat hallinnointi-, tiedotus- ja mainonta- sekä valvontatoimia.

22. Alankomaiden viranomaisten esittämät yksilölliset palvelut ovat aktiivisia työmarkkinatoimenpiteitä, jotka kuuluvat asetuksen (EY) N:o 1927/2006 3 artiklassa määriteltyihin tukikelpoisiin toimiin. Alankomaiden viranomaiset arvioivat näiden palvelujen kokonaiskustannuksiksi 812 228,54 euroa ja hallintomenoiksi 33 842,86 euroa (= 4 % kokonaismäärästä). EGR:stä haettu rahoitusosuus on yhteensä 549 946 euroa (65 % kokonaiskustannuksista).

Toimet | Kohteena olevien työntekijöiden arvioitu lukumäärä | Arvioidut kustannukset kohteena olevaa työntekijää kohti (euroina) | Kustannukset yhteensä (EGR ja kansallinen yhteisrahoitus) (euroina)* |

Yksilölliset palvelut (asetuksen (EY) N:o 1927/2006 3 artiklan ensimmäinen kohta) |

1. Valmistelutoimet 1.1. Ilmoittautuminen ja rekisteröinti (intake en registratie) | 129 | 195,62 | 25 234,78 |

1.2. Tiedottaminen ja neuvontapiste (voorlichting en helpdesk) | 129 | 86,94 | 11 215,46 |

2. Ohjaus 2.1. Työstä työhön -ohjaus (werk naar werk begeleiding) | 62 | 3 804,37 | 235 870,70 |

2.2. Avustaminen työhön sijoittumisessa | 50 | 4 526,30 | 226 315,17 |

2.3. Hakukoulutus (solicitatietraining) | 50 | 1 434,51 | 71 725,34 |

2.4. Avustaminen yrityksen perustamisessa (begeleiding eigen onderneming) | 8 | 5 337,84 | 42 702,74 |

3. Koulutus 3.1. Koulutus ja uudelleenkoulutus (opleiding en omscholing) | 60 | 2 521,34 | 151 280,84 |

3.2. Aiemman kokemuksen tunnustaminen (erkenning verworven competenties) | 17 | 2 816,69 | 47 883,71 |

Yksilöllisten palvelujen kustannukset yhteensä | 812 228,54 |

EGR:n täytäntöönpanokustannukset (asetuksen (EY) N:o 1927/2006 3 artiklan kolmas kohta) |

Hallinnointi | 8 460,71 |

Tiedotus ja mainonta | 8 460,71 |

Valvontatoimet | 16 921,43 |

EGR:n täytäntöönpanokustannukset yhteensä | 33 842,86 |

Arvioidut kokonaiskustannukset | 846 071 |

EGR:n rahoitusosuus (65 % kokonaiskustannuksista) | 549 946 |

* Kokonaiskustannukset eivät täsmää pyöristämisen vuoksi.

23. Alankomaat vahvistaa, että edellä kuvatut toimenpiteet ovat täydentäviä rakennerahastoista rahoitettavien toimien ja erityisesti grafiikka-alan työntekijöille tarkoitettujen ESR-koulutushankkeiden kanssa. Nämä hankkeet ajoittuvat samaan aikaan kuin EGR:n toteuttamiskausi. EGR:n hallintoviranomainen, joka on myös ESR:n hallintoviranomainen, on ottanut käyttöön tarvittavat valvontamenettelyt päällekkäisen rahoituksen riskin poistamiseksi.

Päivämäärä(t), jolloin yksilöllisten palvelujen tarjoaminen kyseisille työntekijöille aloitettiin tai on tarkoitus aloittaa

24. Alankomaat aloitti EGR:n osarahoitusta varten ehdotettuun koordinoituun pakettiin sisältyvien yksilöllisten palvelujen tarjoamisen asianomaisille työntekijöille 1. huhtikuuta 2009. Tästä päivämäärästä alkaa sen vuoksi tukikelpoisuusaika, joka koskee kaikkea EGR:stä mahdollisesti myönnettävää apua.

Menettelyt työmarkkinaosapuolten kuulemiseksi

25. Työmarkkinaosapuolia kuultiin grafiikka- ja mediasektorin työmarkkina- ja koulutusrahaston (Arbeids & Opleidingsfonds Grafimedia branche) kautta, joka kriisin vuoksi päätti perustaa Centrum Creatieve Carrières -liikkuvuuskeskuksen (C3). Liikkuvuuskeskuksen tehtävänä on koordinoida aktiivisia työmarkkinatoimenpiteitä yhteistyössä työmarkkinaosapuolten kanssa.

26. Alankomaiden viranomaiset vahvistivat, että kansallisessa ja yhteisön lainsäädännössä säädettyjä joukkoirtisanomisiin liittyviä vaatimuksia on noudatettu.

Tiedot toimista, jotka ovat pakollisia kansallisen lainsäädännön tai työehtosopimusten nojalla

27. Asetuksen (EY) N:o 1927/2006 6 artiklassa säädettyjen perusteiden täyttymisen osalta Alankomaiden viranomaisten hakemuksessa

- vahvistettiin, ettei EGR:stä saatavalla rahoitustuella korvata toimenpiteitä, jotka kuuluvat yritysten vastuualaan kansallisen lainsäädännön tai työehtosopimusten nojalla,

- osoitettiin, että suunnitelluilla toimilla tuetaan yksittäisiä työntekijöitä, eikä niitä käytetä yritysten tai toimialojen rakenneuudistukseen,

- vahvistettiin, ettei edellä tarkoitetuille tukikelpoisille toimille saada avustusta muista yhteisön rahoitusvälineistä.

Hallinnointi- ja valvontajärjestelmät

28. Alankomaat on ilmoittanut komissiolle, että rahoitustuen hallinnoinnista ja valvonnasta vastaavat samat elimet, joille kuuluu myös Euroopan sosiaalirahaston (ESR:n) rahoituksen hallinnointi ja valvonta Alankomaissa. Sosiaali- ja työllisyysasioista vastaava virasto (Agentschap SZW) toimii hallintoviranomaisen välittävänä elimenä.

Rahoitus

29. Alankomaiden hakemuksen perusteella ehdotetaan, että EGR:stä myönnetään koordinoitua yksilöllisten palvelujen pakettia varten 549 946 euroa, joka on 65 prosenttia kokonaiskustannuksista. Komission ehdotus rahastosta maksettavasta osuudesta perustuu Alankomaiden toimittamiin tietoihin.

30. Ottaen huomioon EGR:stä myönnettävän rahoitustuen enimmäismäärän asetuksen (EY) N:o 1927/2006 10 artiklan 1 kohdan mukaisesti, samoin kuin määrärahojen uudelleenkohdennusten osalta käytettävissä olevan liikkumavaran, komissio ehdottaa, että EGR:n varoja otetaan käyttöön koko edellä mainittu määrä, joka kohdennetaan rahoituskehyksen otsakkeeseen 1 a.

31. Ehdotettu rahoitustuen määrä jättää yli 25 prosenttia EGR:lle varatusta vuosittaisesta enimmäismäärästä käytettäväksi vuoden viimeisinä neljänä kuukautena, kuten asetuksen (EY) N:o 1927/2006 12 artiklan 6 kohdassa edellytetään.

32. Kuten asetuksen (EY) N:o 1927/2006 2 artiklan c kohdassa vaaditaan, poikkeustapauksia koskevien EGR-hakemusten perusteella myönnettävien EGR-tukien yhteenlaskettu määrä vuoden 2010 aikana ei ylitä 15 prosenttia EGR:n vuotuisesta enimmäismäärästä; yhteenlasketussa määrässä on mukana tässä ehdotuksessa ehdotettu määrä.

33. Esittämällä tämän ehdotuksen rahaston varojen käyttöönottamiseksi komissio aloittaa yksinkertaistetun kolmikantamenettelyn 17. toukokuuta 2006 tehdyn toimielinten sopimuksen 28 kohdan mukaisesti varmistaakseen molempien budjettivallan käyttäjien hyväksynnän sekä EGR:n käyttötarpeelle että tarvittavalle määrälle. Komissio pyytää sitä budjettivallan käyttäjää, joka ensimmäisenä hyväksyy tämän ehdotuksen asianmukaisella poliittisella tasolla, ilmoittamaan aikomuksistaan toiselle budjettivallan käyttäjälle ja komissiolle. Jos jompikumpi budjettivallan käyttäjä ei hyväksy ehdotusta, järjestetään muodollinen kolmikantakokous.

34. Komissio esittää erikseen siirtopyynnön asiaa koskevien maksusitoumusmäärärahojen ja maksumäärärahojen kirjaamiseksi vuoden 2010 talousarvioon 17. toukokuuta 2006 tehdyn toimielinten sopimuksen 28 kohdan mukaisesti.

Maksumäärärahojen lähteet

35. Täytäntöönpanon tässä vaiheessa voidaan ennakoida, että vuonna 2010 budjettikohdassa 01.0404 ”Kilpailukyvyn ja innovoinnin puiteohjelma – Yrittäjyyden ja innovoinnin ohjelma” käytettävissä olevia maksumäärärahoja ei käytetä tänä vuonna kokonaan.

36. Tämä budjettikohta kattaa menot, jotka liittyvät tämän ohjelman rahoitusvälineen täytäntöönpanoon. Ohjelman päätavoitteena on edistää pk-yritysten rahoituksen saantia. Euroopan investointirahaston hallinnoimille sijoitustileille tehtävien siirtojen ja edunsaajille suoritettavien maksujen välillä on tietty viive. Rahoituskriisillä on huomattava vaikutus vuoden 2010 maksusuorituksia koskeviin ennusteisiin. Jotta vältyttäisiin sijoitustilien liian suurilta saldoilta, maksumäärärahojen laskentamenetelmää on tarkistettu siten, että huomioon on otettu odotettavissa olevat maksusuoritukset. Näin ollen budjettikohdasta voidaan siirtää 549 946 euroa.

Ehdotus:

EUROOPAN PARLAMENTIN JA NEUVOSTON PÄÄTÖS

Euroopan globalisaatiorahaston varojen käyttöönotosta talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen 28 kohdan mukaisesti (hakemus EGF/2009/028 NL/Limburg Division 18, Alankomaat)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen,

ottavat huomioon talousarviota koskevasta kurinalaisuudesta ja moitteettomasta varainhoidosta 17 päivänä toukokuuta 2006 tehdyn Euroopan parlamentin, neuvoston ja komission välisen toimielinten sopimuksen[7] ja erityisesti sen 28 kohdan,

ottavat huomioon Euroopan globalisaatiorahaston perustamisesta 20 päivänä joulukuuta 2006 annetun Euroopan parlamentin ja neuvoston asetuksen (EY) N:o 1927/2006[8] ja erityisesti sen 12 artiklan 3 kohdan,

ottavat huomioon Euroopan komission ehdotuksen[9]

sekä katsovat seuraavaa:

(1) Euroopan globalisaatiorahasto, jäljempänä ’EGR’, on perustettu lisätuen tarjoamiseksi globalisaatiosta johtuvien maailmankaupan huomattavien rakenteellisten muutosten vuoksi työttömiksi jääneille työntekijöille ja heidän auttamisekseen työelämään uudelleen integroitumisessa.

(2) EGR:n toimialaa laajennettiin niin, että 1 päivästä toukokuuta 2009 alkaen toimitettujen hakemusten johdosta tukea voidaan myöntää myös työntekijöille, jotka ovat tulleet vähennetyiksi maailmanlaajuisen rahoitus- ja talouskriisin välittömänä seurauksena.

(3) Toukokuun 17 päivänä 2006 tehdyn toimielinten sopimuksen mukaisesti EGR:n varoja voidaan ottaa käyttöön vuosittain enintään 500 miljoonaa euroa.

(4) Alankomaat esitti 30 päivänä joulukuuta 2009 hakemuksen EGR:n varojen käyttöönottamiseksi työntekijävähennysten vuoksi, jotka on toteutettu yhdellä Alankomaiden NUTS II -alueella Limburgissa (NL42), NACE Rev. 2:n kaksinumerotason 18 (painaminen ja tallenteiden jäljentäminen) piirissä toimivissa yhdeksässä yrityksessä; hakemusta täydennettiin lisätiedoin 6 päivään toukokuuta 2010 asti. Hakemus on asetuksen (EY) N:o 1927/2006 10 artiklassa säädettyjen rahoitustuen vahvistamista koskevien vaatimusten mukainen. Näin ollen komissio ehdottaa, että varoja otetaan käyttöön 549 946 euroa.

(5) Tämän vuoksi EGR:stä olisi otettava käyttöön varoja rahoitustuen antamiseksi Alankomaiden hakemuksen perusteella,

OVAT HYVÄKSYNEET TÄMÄN PÄÄTÖKSEN:

1 artikla

Euroopan globalisaatiorahastosta (EGR) otetaan käyttöön 549 946 euroa maksusitoumusmäärärahoina ja maksumäärärahoina osana varainhoitovuotta 2010 koskevaa Euroopan unionin yleistä talousarviota.

2 artikla

Tämä päätös julkaistaan Euroopan unionin virallisessa lehdessä .

Tehty

Euroopan parlamentin puolesta Neuvoston puolesta

Puhemies Puheenjohtaja

[1] EUVL C 139, 14.6.2006, s. 1.

[2] EUVL L 406, 30.12.2006, s. 1.

[3] Euroopan parlamentin ja neuvoston asetus (EY) N:o 1893/2006, annettu 20. joulukuuta 2006, tilastollisen toimialaluokituksen NACE Rev. 2 vahvistamisesta sekä neuvoston asetuksen (ETY) N:o 3037/90 ja tiettyjen eri tilastoaloja koskevien yhteisön asetusten muuttamisesta (EUVL L 393, 30.12.2006, s. 1).

[4] Asetuksen (EY) N:o 1927/2006 3 artiklan kolmannen kohdan mukaisesti.

[5] Euroopan parlamentin ja neuvoston asetus (EY) N:o 546/2009, annettu 18. kesäkuuta 2009, Euroopan globalisaatiorahaston perustamisesta annetun asetuksen (EY) N:o 1927/2006 muuttamisesta (EUVL L 167, 29.6.2009, s. 26).

[6] Euroopan unionin neuvosto, 10304/09 ADD1, 8.6.2009.

[7] EUVL C 139, 14.6.2006, s. 1.

[8] EUVL L 406, 30.12.2006, s. 1.

[9] EUVL C […], […], s. […].